RÅDETS BESLUTNING af 27. juni 1996 om et uforholdsmæssigt stort underskud i Tyskland (96/421/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 104 C, stk. 6,

under henvisning til henstilling fra Kommissionen,

under henvisning til bemærkninger fremsat af Tyskland, og

ud fra følgende betragtninger:

Anden fase i gennemførelsen af Den Økonomiske og Monetære Union begyndte den 1. januar 1994; ifølge traktatens artikel 109 E, stk. 4, skal medlemsstaterne i denne anden fase bestræbe sig på at undgå uforholdsmæssigt store underskud;

der findes en procedure i forbindelse med uforholdsmæssigt store underskud, hvorefter der træffes afgørelse om et uforholdsmæssigt stort underskud, og hvorefter afgørelsen ophæves, når det uforholdsmæssigt store underskud er blevet korrigeret; protokollen om proceduren i forbindelse med uforholdsmæssigt store underskud, der er knyttet som bilag til traktaten, indeholder de nærmere bestemmelser vedrørende implementeringen af nævnte procedure; Rådets forordning (EF) nr. 3605/93 (1) indeholder detaljerede regler og definitioner med henblik på anvendelsen af nævnte protokol;

anvendelsen af proceduren i forbindelse med uforholdsmæssigt store underskud førte til Rådets beslutning af 26. september 1994 om et uforholdsmæssigt stort underskud i Tyskland; Rådet besluttede den 10. juli 1995 at ophæve denne beslutning;

ifølge traktatens artikel 104 C, stk. 5, skal Kommissionen afgive en udtalelse til Rådet, hvis den finder, at der er eller kan opstå et uforholdsmæssigt stort underskud i en medlemsstat; Kommissionen afgav i maj 1996 en sådan udtalelse om Tyskland til Rådet; i henhold til denne udtalelse

a) har Tyskland indberettet oplysninger til Kommissionen om sin budgetsituation pr. marts 1996. Derpå har Kommissionen, i overensstemmelse med artikel 4 i protokollen om proceduren i forbindelse med uforholdsmæssigt store underskud, tilvejebragt de statistiske data, der er nødvendige for anvendelsen af nævnte protokol;

b) har Kommissionen, i overensstemmelse med artikel 104 C, stk. 3, i april 1996 udarbejdet en rapport om Tyskland, hvori der tages hensyn til de relevante faktorer;

c) har Det Monetære Udvalg, i overensstemmelse med traktatens artikel 104 C, stk. 4, afgivet en udtalelse om Kommissionens rapport;

d) mener Kommissionen, at der er et uforholdsmæssigt stort underskud i Tyskland;

ifølge traktatens artikel 104 C, stk. 6, skal Rådet tage hensyn til de bemærkninger, som den pågældende medlemsstat måtte ønske at fremsætte, før det efter en generel vurdering fastslår, om der foreligger et uforholdsmæssigt stort underskud; denne generelle vurdering fører til følgende konklusioner:

Tyskland har gjort en betydelig indsats for at klare de udgiftsbehov, der er forbundet med genforeningen. Det offentlige underskuds andel af BNP er gradvis blevet reduceret, dog med 1993 som en midlertidig undtagelse, og lå på 2,5 % af BNP i 1994. Faldet i underskuddet i Tyskland vendte imidlertid i 1995, da underskuddet steg til 3,5 % af BNP, hvilket kun delvis skyldes en svagere vækst. Det offentlige underskud blev af den tyske forbundsregering i februar 1996 oplyst at ville blive på 3,6 % af BNP for 1996. Kommissionens tjenestegrene har anslået underskuddet for 1996 til 3,9 % af BNP. Det forventede underskud for 1996 overstiger derfor traktatens referenceværdi;

på baggrund af Tysklands økonomiske og budgetmæssige situation på mellemlang sigt er der grund til at forvente, at udviklingen i den offentlige gælds andel af BNP, som i 1995 lå på 58,1 %, vil stige yderligere med flere procentpoint i 1996;

ifølge artikel 3 i protokollen om proceduren i forbindelse med uforholdsmæssigt store underskud er medlemsstaternes regeringer ansvarlige for underskuddet i den samlede offentlige sektor som defineret i protokollens artikel 2, første led;

i henhold til traktatens artikel 104 C, stk. 12, ophæver Rådet sin afgørelse om et uforholdsmæssigt stort underskud, når det uforholdsmæssigt store underskud i den pågældende medlemsstat efter Rådets opfattelse er blevet korrigeret -

VEDTAGET FØLGENDE BESLUTNING:

Artikel 1

Det følger af en generel vurdering, at der er et uforholdsmæssigt stort underskud i Tyskland.

Artikel 2

Denne afgørelse er rettet til Forbundsrepublikken Tyskland.

Udfærdiget i Luxembourg, den 27. juni 1996.

På Rådets vegne

A. MACCANICO

Formand

(1) EFT nr. L 332 af 31. 12. 1993, s. 7.